আর কি ! খোকা সবাইকে নিয়ে হৈ চৈ করতে করতে গোসল করতে যায়। নদীর জলে ঝাপাঝাপি করে সাঁতার কাটার মজাই আলাদা।    হৈ চৈ করতে করতে সবাই এসে খেতে বসে। মাদুর বিছিয়ে মা তাদের খাওয়ালেন ভাত, শাক চচ্চড়ি আর কই মাছের সালুন। সঙ্গে আলু ভর্তা। সবই খোকার প্রিয়। সে আর একা খাবে কী ! সবার থালায় তুলে তুলে জোর করে খাওয়ালো।    বাবা চাকরি করেন মাদারীপুর কোর্টে। অফিস ছুটির পর  সোজা নৌকায় উঠে বাড়ির পথ ধরেন। সপ্তাহে দুটো দিন বাড়িতে এসে থাকেন। খোকা সন্ধ্যা নামতেই তারাকে সঙ্গে নিয়ে হ্যারিকেন হাতে বাড়ীর ঘাটে গিয়ে বসে থাকে। বাবার নৌকা দেখামাত্র খুশিতে হৈ চৈ করে ওঠে। তারপর বাবার নৌকা ঘাটে এলে তার গলা জড়িয়ে ধরে হাসতে হাসতে বলে, বাবাজান, আজ কিন্তু আগের চেয়েও আগে আসছেন।